แมลงเศรษฐกิจสร้างรายได้กว่า 7 พันล้านบาท เดินหน้าติวเจ้าหน้าที่ สนองนโยบายอาหารแห่งอนาคต
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า ประเทศไทยมีเกษตรกรผู้เลี้ยงแมลงเศรษฐกิจประมาณ 69,176 ครัวเรือน เกษตรกรมีรายได้จากการเลี้ยงแมลงเศรษฐกิจ อาทิ ผึ้งพันธุ์ ผึ้งโพรง ชันโรง จิ้งหรีด ครั่ง ซึ่งสร้างประโยชน์ทั้งทางตรงและทางอ้อม คิดเป็นมูลค่ากว่า 7,000 ล้านบาท โดยที่ผ่านมาได้เน้นการส่งเสริมพัฒนา และรับรองระบบมาตรฐานสินค้าเกษตรชีวภาพตลอดโซ่คุณค่าตั้งแต่ต้นทาง กลางทางและปลายทาง เพื่อให้บรรลุเป้าหมายตามนโยบายการพัฒนาประเทศของรัฐบาลและกระทรวงเกษตรและสหกรณ์ล่าสุด ได้นำผลิตภัณฑ์จากจิ้งหรีด ซึ่งเป็นแมลงกินได้ที่สำคัญไปจัดแสดงในงานนิทรรศการระดับโลก ได้แก่ งานมหกรรมพืชสวนโลก หรือ EXPO 2022 Floriade Almere ณ ราชอาณาจักรเนเธอร์แลนด์ และงาน World Expo Dubai ณ สหรัฐอาหรับเอมิเรตส์แมลงเศรษฐกิจ ได้เป็นสินค้าชนิดหนึ่งในแผนเกษตรชีวภาพตามยุทธศาสตร์ชาติ ที่นับวันจะยิ่งมีความสำคัญมากขึ้น ด้วยเป็นสินค้าทางเลือกเพื่อสุขภาพ ถือเป็น Future Food ที่ตลาดทั้งในและต่างประเทศต้องการอย่างไรก็ตาม ยังมีประเด็นท้าทายคือ การสร้างองค์ความรู้ให้กับเกษตรกรในการผลิตสินค้าเกษตรชีวภาพที่มีโอกาสทางการตลาด เข้าสู่ระบบมาตรฐานและการเชื่อมโยงข้อมูลด้านตลาดเพื่อใช้ประโยชน์ในการตัดสินใจในการผลิต รวมถึงการนำผลงานวิจัยและพัฒนาผลิตภัณฑ์มาผสมผสานกับการดึงจุดเด่นของผลิตภัณฑ์เพื่อประยุกต์ใช้ให้เกิดผลในเชิงพาณิชย์ สร้างรายได้ให้กับเกษตรกร ชุมชนและผู้ประกอบการ เจ้าหน้าที่ส่งเสริมการเกษตรด้านแมลงเศรษฐกิจคือ ผู้มีบทบาทสำคัญในการสร้างองค์ความรู้ให้กับเกษตรกรและการสนับสนุนเพื่อให้เข้าสู่ระบบมาตรฐาน การเชื่อมโยงข้อมูลด้านตลาด รวมถึงการนำผลงานวิจัยและพัฒนาผลิตภัณฑ์มาผสมผสานกับการดึงจุดเด่นของผลิตภัณฑ์เพื่อประยุกต์ใช้ให้เกิดผลในด้านการบริหารจัดการการผลิต โดยเฉพาะในช่วงต้นทางการผลิต ที่ต้องมีความรู้ ทันต่อเหตุการณ์ ทราบถึงแนวโน้มการเปลี่ยนแปลงของโลก พร้อมทั้งมีการใช้เทคโนโลยีเกษตรอัจฉริยะ หรือ Smart farming การแปรรูป การสร้างช่องทางตลาด เกิดผลในเชิงพาณิชย์ สร้างรายได้ให้กับเกษตรกร